Lowo Ok Rias, Kendo Ong'eyo Jo Ge
UN: Ara gan nua ye sgandi ma mit no.
AN: Chon gi lala ne nitie dhako gi dichwo moro ma ne chweyo ga agulni. Jo ariyo go ne chweyo tawo, haiga ri raum mare, agul mar tedo ring'o, to kata moro bende mar tedo nyoyo. Ne gi chueyo kata agul mar tedo rabuon. To kendo ne gi chueyo kata mbir mar renjo kong oseke ni jodongo. Migos no to kod Mikay no, ne chweyo dak ma tid mar pi ma oromo kano ye pi modho ma pile. To bende ne gichueyo kata dak ma duong' ma ikane pi mang'eny ahinya ka po ni koth ochwe mang'eny. Dak madongo ahinya bende ne gi loso mondo okan ye cham ma opogore opogore. Cham ila ma ne ok kan ei dero, niketch dero to ne ikane mana bel, kal, nyim, njugu to kod oduma. Dero ka dero ne ting'o cham ila achiel kende. Mano ema omiyo ot ka ot ne ni kod dero ma okalo adek.
Dhako ma waloso kuome ni, ne mor ga ahinya gi chweyo agulni. Ka ne piny oru, to ochiewo chuore ka owacho ni:
"Chuora, gwen ose kok. Piny ose yawore. Chung' mondo wadhi omo lowo e dho aora. Tum piyo mondo wachak chweyo tawo mag chiemo kata agulni bende."
Ne gidhi i aora ma gikaw lowo ma oromo gi ting'o nyaka e dala gi. Ka ne gi se sombo kata pi ma gibiro tiyo kodo e chwecho, to ne gibet piny ae to gichako chwecho. Dhako no ne mor ahinya kinde duto ma ne ochweyo gik moko. Ne ower ma mit ma winy duto ema ne dum ka oa ma bor, ae to gi piyo e wi yien mang'eny, ma ne ni e dala.
Chieng' moro, ka ne jo ariyo go obet piny ka gi chweyo agulni, ne dhako owacho ni chwore ni:
"Jahera na, to bende ing'eyo ni hap wa ber ndi, niketch kware gi daye wa machon ne oweyo nwa lowo kata kod ng'eyo mar chweyo gik ma watedo ye, to kata ma wachiemo ye. Adier, lowo ni en ye mor mar dho ot ma marwa. En lopwa ma osiro wa. Wan to wan jo ge ma ogene."
Dichwo ne oduoko ni:
"Ah! Lowo ok en aena lowo. Ka po ni kiny wadhi dak piny moro, to kuro bende wanyalo mana dak ma mor kaka wadak kaeni. Lowo ma kuro bende wa nyalo mana chweyo kodo agulni ma beyo."
Chiege ne oweyo gi ma ne otumo, ba oketo tawo ma ne ni e lwete piny.
"Da. Lowo ma marwa en marwa kendo ong'eyo wa. Lop pinywa ni oumo wa ka gweno ma oumo nyithinde mondo otenga kik maye gi. Ka waringo lopwa ni to ka moro amora ma nua dagyi, nwa bed mana jowoko. Mano en ye wach ma da wachni. Ka eri, ema kware gi daye wa ma chon bende nitie ye nyaka chieng'. Bed ka ing'eyo ni lopwa winjo gima wa wacho duto ni ketch wan bende wan lowo achiel no."
Weche go ne omiyo chuore bende oketo gima ne oloso piny.
"Nyarasembo, mago gin gik ma dhano wacho ga awacha. Lowo ok ong'eyo oganda moro amora. An ka itera ka moro nono, wa wach ni ma bor kucha, e giko piny kar ma ne podi ok adhi ye, to podi achueyo mana agulni kendo dhano wuoro awuora kaka agulni ma achueyo beyo."
"Ayaye fuwo! Ayaye riwa! Ng'e ni lowo winjo kaka ikwede. Owinjo kaka ok igene kendo koro ong'eyo ni inyalo weye mondo omaye jo u. Ero chick ithi ni wach ma alero ni: mana kaka yien ma rabede wegi twi kamoro achiel kende ei opedhpiny, dho ot ka dho ot bende ni kod lope ma mus ne donje ni kitch kano en ye kare ma otwi ye kendo ong'eye go."
Dichwo ne onyiero ahinya.
"Mago gik ma jo ma chon ema ne paro ni en adier. An kar ma aloso kodi ni, anyalo walo ni atuk gi oganda mara duto kendo wadhi dak mana kata e dier Pinychina. To kuro bende anyalogere mana dala mara ma achak chweye agulni."
"Ah! Mano to koro nyiso ni irundri chuth. Lop Pinychina ong'eyo Jochina ma ok inyal buogri ni ichopo kuro ni to igoyo dala mari. Di gi riembi ma piyo ahinya ka giwinjo ni koro iweyo lop kware gi daye ni ma chon, ni ae to koro lopgi ema i duaro gurri ye."
Jaode ma Nyarasembo no ne oduoke ka wacho ni:
"Mbaka ma igona no omako mana ma dhoga. Ne okawo lowo ma tin ae to ochueyo kodo nyathi tugo mar lowo ma rom gi chinge. Ka ne ose tieko, to owacho ni chuore ni:
Jauyoma, neye kaka achueyo ni nyarwa ma tin nyathi tugo ma obiro tugo kodo ka otedo ka longo longo. Jauyoma ne orango chiege ae to oyiengo mana wiye.
"A neno ka koro iol gi goyo chueyo agulni. Chieng' bende ero idho malo kendo nyoso dendwa. Aparo ni koro ber mondo adhi agony dhok ae to ater gi kwath e loka ma kocha."
Chiege ne oting'o nyathi tugo ma ochwe gi lowo e lwete ae to ochako loso ka onyiso chuore ni:
"Akoyo nyathiwa biro mor ahinya ka oneno nyathi tugo ma achweyo ne."
Nyarasembo ne ochung' ma odhi e dir agola kar ma ne ni tie agulni moko ma ne ochweyo ba okano kuro. Ne oneno agul moro ma tin ma ne ose tore. Dhako no ne oketo nyathi tugo ma ochwe gi lowo no e thago. Ne oume gi agul moro ma dit. To kata kamano, chunye moro ne wacho ne ni mondo oel agul one ye kendo chwech mar lowo ma ondisore ma en owon ma ne oloso gi lwete. Ka ne oelo agul, to ne obuok ahinya. Ne oyudo ni kar nyathi ma ochue gi lowo, ba ne oketo e thago, ne koro ni tie mana nyathi ma dhano. Nyathi ma yom. Ne oringo ka oluongo chuore kar ma ne ogonye dhok.
"Won Onyango, bi mondo ine ye. Nyathi tugo ma rom gi lwedo ma nende achueyo chande, olokore dhano. Olokore nyathi mayom. Ret piyo ine ye hono. Ne ogoyo nduru ma tek ka oluongo jo dala duto mondo ochop oneye hono. Gweng' duto ne dhogi omoko ahinya. Jo duto ma ne obiro ma oneno hono no, ne owacho ni owinjore mondo dhako no gi chwore opidh nyathi ma yom no kaka nyathi ma en margi gi wegi. Ni mondo odong kany achiel gi nyithindgi moko. Nyarasembo ne orango mihiano aming'a, aeto ne owacho ni jo duto ni ochake nying mar Ageno.
Nyako no ne odongo ma obet ng'at ma jo duto ne oyie kodo ahinya. Ne en nyako ma omiyo jonyuolne go luor ahinya. Ageno ne konyo jonyuolne gi puro kany achiel gi tich duto ma ne onyalo. Ne mbase ne ma nyiri ohere niketch en bende ne omiyo gi luor kendo ne okonyo gi rego mogo, ng'wedo aloth, kata modo yien - to mana kaka en bende ne okonyo gi e yore go duto.
To kata kamano, ne nitie nyako moro ma ne nyinge Akethone. Nyako no ne ni kod ich wang' gi Ageno ahinya. Ne owuoro ni to en ang'o ma omiyo jo duto wacho ni ageno omiyo daye gi kware luor. Ne rachne ndi ka jo wacho ni Ageno moso mon ma oti, kendo okonyo gi ng'ado aora ma tin ndalo ma firo opong'. Ka ne owinjo ni kinde moko Ageno ting'o kata hamiero ni mon ma oti, ni to kware gi daye ma oti bende ogamo ni luth ka opodho piny, to ne weche go duto owang'o i Akethone ahinya.
"An ok obadha kata dhako ma oti opodho piny! Ok ane gima omiyo onego akonye chung' malo." Kamano e kaka ne Akethone loso ga.
Koro chieng' moro ne Akethone owacho ni osolo Ageno mondo odhi kode woth ma ne tere limo nyamin min mare moro. Nyamin min mare no ne tedo Ugenya. Akethone ne osolo kata nyiri wetene moko bende abich. Nyiri duto ne oloso gi jonyuolgi ma ne obet piny ba owinjore ni mbase go duto ne koro ose bet jo ma dongo. To kendo ne gi lero ni gi duto ne gin jo higni apar gi ochiko.
Ka ne onindo ni kiny nyiri go dhi e wodhgi, ne min Ageno oloso kod nyare ka nuoyo ne wache ma okalo achiel:
"Nyara ma ahero gi chunya duto, kik wiyi wil gi gima ase bet ka awacho ni. Ei hera ma ne ahero kodo lowo, ma ne kware gi daye wa ma chon oweyo nwa, ne akawo lowo ma tin e lweta ma achueyo. To lowo ma ne achweyo no ne olokore dhano. Tiende ni e lowo no, ne kware gi daye wa ma chon ne o oro ni oganda wa duto wach ma ne ochopo kaka hono. To ka ne warango ma ber, to ne wa neno puonj ma ne ni kano en kama: lowo ma wachung ye ni, to kendo ma wawothe pile ni, en gi moro achiel kodwa. Lowo en gima ngima. En achiel no ema omiwa chiemo. Lowo ok rias. Omiyo, ng'at ma ogene, ohere kendo opure, to omiyo cham. Nyathina, weche go duto to ase nyisi di ng'eny ba ing'eyo gi duto. Koro gi ma da her nuoyo ni ahinya to en mana ni kik koth goyi, nono to ilokori lowo. Ka po ni ineno ka koth biro, to iring ibuok ka moro. Ine ni ulowo mana yore ma chiengni gi mier.
"Awinjo wach ni, Mama Nyar Gi Nera. Ka aneno ka koth biro to na ring ba abuok e dala moro kata e tiend yath."
Nyiri go ne owok odikiny ka eka piny chako yawore ma kuonde ma giluwo bende nenore ma ber. Ne gi wotho kuom kinde ma ogwarore ae to Akethone owacho ni:
"Onge tiend wotho ma chiegni gi mier niketch koth moro ma nyalo chwe to ok aneno. Bi uru uduto mondo waring ma tek ka wachiko kocha. Wadhi uru mondo waluw ndara ma duong tir. En ema ka waluwe to wabiro chopo chon."
Ageno ne otamore ni ok onyal wotho ma bor gi mier niketch koth ka obiro to nyalo goye ma olokre lowo.
Akethone ne ochako nyiero ka wacho ni:
"Winjie uru gima nyako ma ofuwo ni wacho! Jo ma chon ema ne paro ga ni lowo en dhano to ni dhano bende en lowo. To wan jo ma kinde ni, tinde wan gi ng'eyo ma lach ahinya. Wachayo dak ma chon ma ne miyo dhano omiyo lowo luor kendo orito lowo ma ne kware gi daye gi machon oweyo ni gi. Wang'eyo ni lowo en mana lowo to kendo dhano nyalo dak e muya ma kata tiende gi ok onyono lowo kata dichiel. Mano gi ma podi ok aneno, to kata kamano en gima nyalo bed ni tumore pinje moko. Ka eri, to Ageno paro ni en owon en lowo. Omiyo oluoro koth. Tho! ka ok oduar biro kodwa to kara wa were uru mondo odog dala kende. Wan to wa biro dhi nyime gi wodhwa."
Ageno ne oyie ba omedo wotho gi nyiri wete ne. Ka ne gi se chopo ma bor ahinya, to polo ne ochako mor ma tek. Ageno ne luoro omako ma ok ber ber. Ne lith ne ahinya ni ka ne otemo ni oringo ka odok dala, to Aketho nyiere ka thiano wach.
"Neye jaluoro ni! Yaye, yie ing'e ni polo mor adier, to mak mana ni koth moro to ok bi chwe. Ageno, dala ma wadhi ye koro chiegni gi ka eri. Woth awotha piyo, wa bare mana chopo."
Bang' kinde ma tin to koth ne ochako ton. Ageno ne ochako ywak. Ne owinjo dwol moro ka wer ka ayo ma bor:
Lopa ka iwinjo polo mor to iring iduog
Lopa yo, ka iwinjo polo mor to iring iduog
Ageno ne ochung' ba ochiko ithe. Ne owinjo ka min luonge. Kanyo ema en bende ne ochako wer ye:
Mama ka awinjo polo mor, to aringo aduogo
Mama yo, ka awinjo polo mor, to awinjo aduogo
Nyako ma muol no ka ne owinjo ka duond min mare biro ma chiegni to ne ong'eyo ni min ringo ma tek ka biro ome. To kata kamano, ne oneno ma ler ni min mare ne ni ma bor ahinya.
Koth ne koro ochako chwe ma tek ahinya. Ageno ne yuak ka hombo Akethone ni mondo giduto giring ka gi chiko kor ma ne duond min mare aye. To mak mana ni, Akethone ne mor ahinya ni koth goyo Ageno. Ne onyiero ka oneno ni Ageno ne ochako lokore chuodho ma luar ka koth goyo. Nyiri duto ma ne ni kodgi ne dwaro mondo giyud yo ma gi kony go Ageno. To kata kamano, Akethone ne onyono piny ma okwer ni kaka koth ne chwe ma tek ahinya no, onge yo ma ne gi nyalo konyo kodo nyako no. Omiyo Akethone ne okawo nyiri abich go ba oringo kodgi ka ochiko yo moro nono. Ne gi weyo Ageno ka yuak.
Ka ne owinjo ka duond min mare biro ma chiengni, Ageno ne omedo wer ma tek ka duoko min mare:
Mama ka awinjo polo mor, to aringo aduogo
Mama yo, ka awinjo polo mor, to aringo aduogo
Min Ageno ne chunye oduogo ka ne owinjo duond nyathine. Ne omedo wer ma tek. Dhako no ne omedo kata ringo ma tek ahinya to ni:
Lopa ka iwinjo polo mor, to iring iduog
Lopo yo, ka iwinjo polo mor, to iring iduog
Duond Ageno ne omedo wer to mar min mare to duoko. Koth to ne chwe ma tek. Yamo ne kudho ma goyo mana yien piny. Polo to ne mil to kendo mor ma okadho nono. Won won, gi ma koro ne lith ni min nyako no chuth, to ne en mana ni teko ma ne ni e duond Ageno ne dhi ka ma rumo mos mos. Giko ne, to kata ne min mare wer to ok ne owinj duond nyare ka duoko. Kanyo ema ne ong'eye ni Ageno koro ose lokore chuodho ba orumo. Polo to ne koro ose weyo mor. Mil bende ne koro ok omil. Yamo bende ne ose weyo kudho. Ka ne ose ringo aming'a, to min Ageno ne oneno ohula ka mol to dhiro chuodho. Paro ne odhago chunye ahinya ka openjore ni, to kose ohula nende ose tero nyare ma bor? Ka ne oneno chuodho ka ochako chopo e pi ma ohula kelo, to ne olung'ore ae to ochodho chuodho gi lwetene, to oyuak. Nyarasembo no ne oluwo aluwa yo ma ohula biro go, nyaka ochopo kar ma chuodho ma ngeny ne nitie ye. Kanyo ne opodho piny ka ogoyo nduru ma tek to oyuago nyare. Koth to ne omedo chwe ma tek ahinya ka keyo chuodho duto.
Tinda adong, adong, arom gi bape ma ka neya!
luo_Latn bam_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn